Parys-boere: Uitspraak eindelik gelewerAl ses boere in die opspraakwekkende Parys-moordsaak is verlede week onskuldig bevind aan moord. Kapt. Henk Prinsloo van Parys in die Vrystaat is verlede week vrygespreek aan die moorde op Samuel Tjixa en Simon Jubeba in Januarie 2016. Sy vyf medebeskuldigdes is nié aan die moorde skuldig bevind nie, maar wel aan aanranding. Regter Corne van Zyl het Vrydag in die plaaslike hooggeregshof uitspraak gelewer in dié verhoor wat reeds in Mei 2017 begin het. Die ses beskuldigdes het deurgaans onskuldig gepleit. Maroela Media het vroeër berig die staat het beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Boeta van der Westhuizen, sy seun, Loedie van der Westhuizen, en Anton Loggenberg is Vrydag elk op twee aanklagte van aanranding skuldig bevind terwyl Anton se seun, Cor Loggenberg, op een aanklag van aanranding skuldig bevind is. Miela Jansen van Vuuren, Boeta se skoonseun, is ook op een aanklag van aanranding skuldig bevind. Loedie is op een aanklag van regsverydeling skuldig bevind. Sy pa is op dié aanklag onskuldig bevind. Phaladi Shuping, woordvoerder van die Nasionale Vervolgingsgesag (NVG) in die Vrystaat, het dié inligting aan Maroela Media bevestig. Volgens Shuping sal die oorblywende vyf beskuldigdes tussen 24 en 28 Augustus vanjaar gevonnis word. Die aangeklaagdes bly tot dan uit op borgtog. Die saak is die afgelope paar jaar talle kere uitgestel en het ŉ paar terugslae beleef, onder meer weens verskeie veranderinge wat aan die verdediging se regspan gemaak moes word. Die veranderinge sluit in die afsterwe van ŉ regsverteenwoordiger.